Broj: 711-I-821-P-71/21-03-19

Zagreb, 9. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Alenke Kinderman Lončarević,** na 121. sjednici, održanoj 9. travnja 2021.g., daje sljedeće

**OČITOVANJE**

1. **Odredbe ZSSI-a ne reguliraju uvjete koje mora zadovoljavati osoba koja bi obavljala funkciju člana Upravnog vijeća Hrvatske energetske regulatorne agencije, već je to izričito propisano Zakonom o regulaciji energetskih djelatnosti („Narodne novine“, broj 120/12. i 68/18.).**
2. **Podnositeljicu zahtjeva se upućuje da, ukoliko bude imenovana članicom Upravnog vijeća Hrvatske energetske regulatorne agencije, u slučaju mogućeg stupanja u poslovni odnos društva Hrvatska elektroprivreda d.d. i njegovih ovisnih društava s Hrvatskom energetskom regulatornom agencijom, u svakom pojedinom slučaju zatraži mišljenje Povjerenstva.**

 Obrazloženje

Zahtjev za očitovanjem podnijela je Alenka Kinderman Lončarević te je u knjigama ulazne pošte zahtjev zaprimljen pod poslovnim brojem 711-U-1177-P-71/21-01-4 dana 24. ožujka 2021. g., povodom kojeg se vodi predmet broj P-71/21.

U zahtjevu za očitovanjem podnositeljica navodi da sukladno čl. 6. Zakona o sprečavanju sukoba interesa moli mišljenje Povjerenstva u vezi potencijalne mogućnosti obavljanja funkcije člana Upravnog vijeća Hrvatske energetske regulatorne agencije (u daljnjem tekstu: HERA) odnosno da li bi potencijalno obnašanje predmetne dužnosti člana Upravnog vijeća u slučaju njenoga imenovanja bilo u skladu s načelima obavljanja javne dužnosti. Nadalje podnositeljica navodi da je u tijeku postupak predlaganja odnosno imenovanja člana Upravnog vijeća HERA-e temeljem objavljenog javnog poziva za predlaganje kandidata za člana Upravnog vijeća HERA-e, objavljenog dana 13. studenog 2020. god u Narodnim novinama. Podnositeljica ističe kako se na natječaj prijavila jer ispunjava sve propisane formalne i stručne uvijete. Nadalje, podnositeljica ističe da imajući u vidu odredbu čl. 25. Zakona o regulaciji energetskih djelatnosti koji propisuje da član uže obitelji člana Upravnog vijeća, među inim, ne može biti član Nadzornog odbora energetskog subjekta niti obavljati poslove u energetskom subjektu na kojeg se primjenjuje spomenuti Zakon a zbog čijeg bi obavljanja moglo doći do sukoba interesa, podnositeljica moli mišljenje. Naime, podnositeljica ističe kako je njezin bračni drug član nekoliko Nadzornih odbora energetskih subjekata, a pored toga je zaposlen u Hrvatskoj elektroprivredi d. d. kao pravnik u Sektoru za pravne poslove i trenutno je raspoređen na radno mjesto vršitelja dužnosti direktora Sektora za pravne poslove po važećem ugovoru koji traje do 18. 4. 2021. god. Navodi se i kako Hrvatska elektroprivreda d.d. nije regulirani subjekt na koji se neposredno primjenjuje Zakon, već su to njezina ovisna društva, koja obavljaju energetske djelatnosti kao regulirane djelatnosti odnosno pružaju ih kao javnu uslugu (prijenos električne energije HOPS d.o.o., distribucija električne energije HEP - ODS d.o.o., distribucija i opskrba toplinske energije HEP - Toplinarstvo d.o.o., distribucija plina i opskrba plinom u okviru javne usluge HEP - Plin d.o.o., opskrba električnom energijom u okviru univerzalne odnosno zajamčene opskrbe - HEP ELEKTRA d.o.o. Nadalje, podnositeljica navodi da obuhvat poslova Sektora za pravne poslove HEP d.d. obuhvaća opće pravne poslove zastupanja na sudovima u vezi radnih, građanskih, trgovačkih i inih sporova, ugovaranje, rješavanja imovinsko pravnih pitanja, uknjižbe prava vlasništva, poslove osiguranja imovine i upravljanje osigurljivim rizicima, statusna pitanja društva (pripajanja, spajanja, podjela društva), normativu i ostala uobičajene pravne poslove. U tom smislu poslovi Sektora za pravne poslove HEP d.d. su opći pravni poslovi koji nemaju ni direktne ni indirektne poveznice niti utjecaj s radom i nadležnostima Upravnog vijeća Agencije. Nadalje, podnositeljica navodi da što se tiče članstva u Nadzornim odborima energetskih subjekata, budući kako je već istaknuto, po čl. 25. Zakona nije dopušteno članstvo bračnog druga u Nadzornom odboru energetskih subjekata, bez obzira što njezin bračni drug nije član Nadzornih odbora u energetskim subjektima koji obavljaju regulirane energetske djelatnosti, isti bi u slučaju njezinog predlaganja za člana Upravnog vijeća Agencije i eventualnog izbora a prije stupanja na dužnost, dao ostavku na članstvo u svim nadzornim odborima energetskih subjekata u kojima je član radi izbjegavanja bilo kakve dvojbe oko mogućeg potencijalnog sukoba interesa. Sijedom svega navedenog, opreza radi, podnositeljica traži mišljenje da li bi u slučaju njezinog izbora za člana Upravnog vijeća Agencije, njezino obavljanje poslova člana Upravnog vijeća HERA-e bilo u skladu s načelima obavljanja javne dužnosti s obzirom da je njezin bračni drug zaposlen u Hrvatskoj elektroprivredi d.d. i trenutno obavlja poslove pravnika na radnom mjestu v.d. direktora Sektora za pravne poslove HEP d.d.

Člankom 3. stavkom 2. ZSSI-a propisano da se odredbe ovog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Člankom 6. ZSSI-a propisano je da u slučaju dvojbe je li neko ponašanje u skladu s načelima javnih dužnosti, dužnosnici moraju zatražiti mišljenje Povjerenstva. Povjerenstvo će najkasnije u roku od 15 dana od dana primitka zahtjeva dati obrazloženo mišljenje na zahtjev dužnosnika.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 25. Zakona o regulaciji energetskih djelatnosti („Narodne novine“, broj 120/12. i 68/18.) propisano je da član Upravnog vijeća i članovi njegove uže obitelji ne mogu biti vlasnici, dioničari ili imatelji udjela u energetskim subjektima više od 0,5% temeljnoga dioničkog kapitala, članovi uprave ili nadzornih odbora ili bilo kojih drugih tijela u energetskim subjektima te im nije dopušteno imati materijalni interes u području energetskih djelatnosti i nije im dopušteno obavljati druge poslove u energetskom subjektu na kojega se primjenjuju odredbe ovoga Zakona, zbog čega bi moglo doći do sukoba interesa.

Slijedom navedenog, odredbe ZSSI-a ne reguliraju uvjete koje mora zadovoljavati osoba za imenovanje za člana Upravnog vijeća Hrvatske energetske regulatorne agencije, već je to izričito propisano Zakonom o regulaciji energetskih djelatnosti.

Nadalje, člankom 23. stavkom 1. i 3. Zakona o regulaciji energetskih djelatnosti („Narodne novine“, broj 120/12. i 68/18.) propisano je da Agencijom upravlja Upravno vijeće Agencije koje ima pet članova od kojih je jedan predsjednik Upravnog vijeća, a jedan njegov zamjenik te da predsjednika i članove Upravnog vijeća imenuje Hrvatski sabor.

Stoga, tek u slučaju imenovanja podnositeljice zahtjeva ista bi se smatrala dužnosnicom u smislu ZSSI-a te bi bila obvezna postupati po odredbama ovog Zakona. Stoga, Povjerenstvo upućuje podnositeljicu zahtjeva da u slučaju eventualnog sklapanja poslovnog odnosa između HERA-e i Hrvatske elektroprivrede d.d. i njezinih ovisnih društava, u svakom pojedinačnom slučaju, a obzirom na okolnosti koje navodi u upitu, zatraži mišljenje Povjerenstva, sukladno članku 6. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica, putem dostavljene adrese
2. Objava na internetskoj stranici Povjerenstva
3. Pismohrana